정조 3년
己亥六月二十八日辰時。上御誠正閣。大臣備局堂上引見入侍時。領議政金尙喆。左議政徐命善。吏曹判書鄭尙淳。行副司直金孝大。江華留守洪樂純。兵曹判書權噵。戶曹判書金華鎭。吏曹參判兪彦鎬。行副司直李衍祥。訓鍊都正李敬懋。行副司直洪國榮。開城留守李鎭衡。吏曹參議柳戇。大司諫李奎緯。校理韓晩裕。左副承旨鄭元始。假注書李百亨。事變假注書朴奎淳。記事官金健修李信祜。以次進伏訖。尙喆等曰。日熱少勝。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。昨聞園所消息。則事役垂畢。下情幸矣。仍伏念近日悲擾之中。又値極熱。臣僚之接待。機務之酬應。日覺浩繁。此際而又有次對進定於今日。勤勵至此。實所欽仰。而如臣譾劣。無所一半分禆益。尤不勝惶愧矣。上曰。豈可無中生有乎。命善曰。果如聖敎。幸値無事之時。故無別般可爲者矣。尙喆曰。此平安監司金鍾秀狀啓也。以爲本月初三日之雨。嘉山郡民家漂失。爲十四戶矣。當年所受還上停捧。自有前例。請令廟堂。稟旨分付矣。漂失民人之當年停糶。係是舊例。依狀請施行之意分付。何如。上曰。依爲之。出擧條上曰。近日東風憫矣。命善曰。卽今別無所損矣。尙喆曰。得聞彼國物議。則不以元朝爲重。而歸重於生日云。曾前康熙生日。及期送使。齎付方物。而明年八月。亦似如前送使。而尙無咨文知委之事。今番冬至使。探知彼中物議。送使與否。待其回還。議定。何如。上曰。好矣。尙喆曰。回還謝恩使之行。賜物謝恩方物移准咨文。與賜筆謝恩方物移准咨文帶來。而方物移准。則例有無方物稱謝矣。此二起謝表。預爲撰出。順付於節使事。分付槐院及該曹。而使名以冬至兼謝恩使差出之意。分付銓曹。何如。上曰。依爲之。出擧條尙喆等曰。今番罪人出置海島。擧國人心。因此少紓。而若無防閑。則誠有難測之慮。果如諫長之箚矣。殿下宜賜允從。以嚴隄防之道也。命善曰。許多奴僕輩。爛漫相通。豈無意外之憂哉。上曰。本府自當禁之矣。命善曰。非特本府。道臣亦當申飭矣。上曰。宜其死而至今苟存者。亦可異也。命善曰。聞到配所。求得大屋。欲爲偃處之計。其無欲死之意。推此可知矣。尙喆曰。出置之際。初無憂難底意云矣。上曰。有可奏之事。奏之。尙喆曰。今番嶺南御史之事。實爲朝廷之羞矣。黃昇源。以白面書生。曾未經守令。又未能諳鍊。凡事。而初任嶺南大道。其不能堪承。無足怪矣。但近來御史之奉命者。毋論此彼。前後僨誤。皆無命送之效。而至於黃昇源。帶行本道兵使軍官。尤不成說矣。上曰。誰也。尙喆曰。尹僖東之幕裨云矣。上曰。所以純褒尹僖東者。豈其以此耶。國榮曰。所謂軍官。小臣知之矣。此乃臣待罪禁營時所使將校之同生。而爲人至庸。不識眞諺者也。帶去如此之人。委以廉探之事。其損體而失着。誠不少矣。且後弊所關。豈以暗行。帶去本道監兵使之軍官乎。尙喆曰。今番嶺南御史黃昇源。不善奉使。已被譴罷。而近聞帶去行中。與同廉察者。卽前右兵使尹僖東時幕云。暗行御史之借率本道內營閫之裨。而爲此廉問之擧。非但前所未聞。其爲後日之弊。有不可勝言。其失職之罪。不可止於薄勘。前御史黃昇源削職。何如。上曰。依爲之。出擧條慶尙道暗行御史黃昇源削職事。榻前定奪尙喆曰。行司直李徽之。刑曹判書趙㻐。工曹判書鄭好仁。備局堂上還差。湖南句管行右參贊洪樂性。京畿句管吏曹判書鄭尙淳。北關句管刑曹判書趙㻐。海西句管漢城右尹李性源差下。使之察任。何如。上曰。依爲之。出擧條行司直李徽之。刑曹判書趙㻐。工曹判書鄭好仁。備局堂上還差。洪樂性湖南。趙㻐北關。鄭尙淳京畿。李性源海西句管堂上差下事。榻前定奪尙喆曰。向因楊牧所奏。畿民弊瘼啓下備局稟處矣。此亦今日回啓乎。上曰。此是大政。豈可已乎。副提調進前讀奏。訓將亦近而前。戇且讀且奏曰。此則只依楊牧所奏條件而抄出者。故不過山直等弊。而如校院募屬之大弊。則不入此中矣。國榮曰。以此抄出。較之大典。則不遵法者甚多。雖以鰲興家言之。山直幾至三十餘名之多。而他人之過濫者。亦皆類此。但慶恩家能遵法意。墓直之數。小於法典原定數云矣。爲今之計。莫如一遵大典爲之。而旣有有司在焉。自禮曹按法申飭。自可擧行。何必自備局爲之乎。本道之不請令該曹稟處。而遽請令廟堂稟處者。亦失體也。尙喆曰。訓將之言誠然矣。上曰。旣下備局。卿等出去。使本道更爲抄出校院募屬等弊。而其他遺漏之弊端。亦皆一一條列。以爲消商釐正之地。可也。國榮曰。此等之弊。八路同然。而京畿尤有甚焉。先自京畿而釐正。可無騷擾之患矣。上曰。雖是爲民祛瘼之事。而若一時竝發。則必多騷擾之弊。卿言誠是矣。上曰。此外柴場之弊亦大矣。國榮曰。此弊甚多。雖有如南山之大。稱以柴場。全欲次知矣。上曰。不特此也。雖封山。亦無所憚矣。戇曰。政府及司僕柴場山直亦多矣。上曰。其數幾何。戇曰。政府則四十名。而此則不在大典者矣。尙喆曰。司僕則似不可無柴場矣。上曰。諸宮房山直及墓直。其弊不少。亦若一例釐正。則必有呼冤。而比諸白骨徵布之冤。則抑豈不愈乎。命善曰。聖敎允當矣。。戇曰。臣待罪東萊時。見校院多濫。一校校生。甚至八百名之夥然。以此之故。軍丁尠少。此亦不可不釐改矣。國榮曰。外方從當漸次査正。而畿內爲尤甚。當先爲之矣。戇曰。臣曾經州郡。稔知其弊。實戶多漏。軍丁單弱者。實由於士夫家投托墓直之甚多故也。此是方今之大弊矣。樂純曰。有形勢家墓直輩。雖官威。亦無奈何矣。戇曰。未必盡然。若使宰相。先爲自首。則誰敢隱諱乎。上曰。副提調之言是矣。法綱雖弛懈。職在卿宰者。豈可不遵朝令。而依前掩置乎。國榮曰。士夫家之墓。最多於畿內。而湖中嶺南。又次之矣。上曰。朝家每以白骨之徵。黃口之簽。爲第一憂。而勢家之墓直。宮房之山直。都是逃丁之藪。而置不擧論。竝與校院之所屬。若統而論之。其數足充白骨黃口之代。而曾不念及於此。徒使吾民。偏受其困。寧不哀哉。此則任之副提調。試自京畿釐正。次及於諸道。可也。戇曰。臣於言端。有所仰達者矣。軍丁之隱漏。其弊多端。而未有甚於漏籍之爲害也。大扺各邑籍法。自來疎漏。富戶壯丁。百計圖免。只以殘獨無依之類。苟然充數。以此之故。軍丁戶役。率歸貧殘之人。事目中漏籍隱丁。自有當律。法意甚嚴。而爲守令者。慢不致意。一任監色之幻弄。種種奸竇。日滋月甚。軍丁之無以塡充。元戶之不能支保。皆由於此。今當式年。不可不及時釐正。若復如前慢忽。只籍殘獨。而多漏富實之弊。則當該守令。嚴加重究。道臣亦爲勘罪之意。發關諸道。嚴加申飭。何如。上曰。依爲之。出擧條噵曰。五家作統。實是良法美制。而今則此法蕩然。若使移去移來之際。無公文者不受。則似無逃去之弊矣。命善曰。此等事該府所當盡力爲之。而第無擔當者。奈何。國榮曰。京兆尹司寇長。若作廟薦。如兩銓之爲。則必有盡其職者。而無今日除拜明日圖遞之患矣。都民休戚。專係於秋曹京兆之得人。而朝除暮遷。作一厭避之窠。如此而安望其實政之能副其職耶。上曰。予甚愧矣。御極已及三年。而尙未見治效之著。此雖由於予之不能有爲。而亦莫非在廷無承佐之人故也。可勝歎哉。命善曰。無他。近來居官者。實無血誠盡職之人而然耳。上曰。從古立國旣久。則自不得不更張矯革。而矯革更張。其亦有道。如宋神宗之時。不可不更張。然以其不善更張之故。未見其效。反致其弊矣。尙喆曰。安石之散債。非欲害民。以其執拗之見。直欲通行天下。以廣其利。而利不及民。民反被害。譬如廣廈。隨毁隨補。則可以支久矣。如欲一更新之。則必有斲小之嘆。治國亦然。惟在聖上之體念矣。上曰。舊法守而勿失。亦自不易。而更張之道。比若調琴。一弦促則當弛一弦。不可弦弦皆易。其改不改。亦維時矣。時之義。豈不大矣哉。尙喆曰。觀象監兼敎授。旣無管領之處。雖盡罷祛。亦似無妨矣。上曰。何必罷乎。予見之。禁漏官最爲可矜。多有貧窮無依之類。夏未穿葛。冬不衣絮者。以其曹司之故。獨有偏勞之歎矣。國榮曰。凡於殿座時。禁漏官中曹司之人。奔走於告時。其勞苦誠可矜。而及賞格之下。每歸於居其首而偃便者。此弊宜有所軫念也。且臣曾見無賴之類。多稱禁漏官。而未幾。旋或有得除東班之職者。故怪而問之。則皆以爲不必供其役也。㧌名於此。則爲得官之階梯云。渠輩旣無所事。又無其勞。而公然冒稱。徒爲覓官之計者。誠爲可痛矣。上曰。誠如卿言矣。此後則嚴戢此習。一從久勤遷轉。則於此輩。當無稱冤偏苦之歎也。尙喆曰。此輩爲人凡百。不合於除職矣。上曰。不然。予於登極初。問其最久勤一人而除職。其後見之。則足可堪當。不下於人。此則左相當知之矣。命善曰。此人卽臣所差監牧官者。而聞其居官。足可堪當云矣。上曰。果若視其久勤。以爲遷轉好矣。而兼敎授之不善奉行者。爲先定式施罰。然後可以申飭矣。國榮曰。此亦以三十朔爲限準。此後因使遷轉爲好矣。尙喆曰。從今以後則兼敎授等官。自觀象監。當爲管領也。上曰。然則好矣。尙淳曰。蔭官參外之或在任遭故。或公頉作散之人。若爲甄復。則例爲通計前仕。而年前萬寧殿官及向來內侍敎官權減之後。其時作散人復職之流。事當依例竝計前仕。而不可自下擅便。何以爲之乎。敢稟。上曰。依爲之。出擧條尙淳曰。故學生李義淵。年前因筵臣陳達。有贈職之命。而其後關西道臣金鍾秀爲吏判時。以敎官持平問。有所提稟。未承明白下敎。尙不得擧行。敢此仰達矣。上曰。然則以持平贈職。可也。出擧條上曰。政事當日爲之。樂純曰。今秋當爲水操。事當與喬桐府使。永宗僉使。合操於江華前洋。預爲定式爲宜。敢此仰達矣。尙喆曰。事勢有所難便矣。上曰。更加商量爲之。好矣。樂純曰。江都物力。本來不敷。而今當兩營合設之時。如壯義旅賞射之資。亦難措手。而他無可以周旋之路。年前本府餉米二千餘石。自洪忠道貸去。而至今遷就不報。事甚無謂。今秋穡事。將有大登之望。竝耗推來。年年以此還分取耗。一以爲賞射之資。一以爲儲留之道。誠合事宜。申飭該道道臣。待秋成。指揮於貸去各邑。及時輸送之地。何如。上曰。依爲之。出擧條上曰。今年年事。幾至半成乎。尙喆曰。若過數十日。可以成熟。而如無風雹之災。則別無他慮矣。國榮曰。數日間市直。稍爲賤下云。而且聞洪忠道所聞。則若至八月望間。將田無滯粒云矣。上曰。今年若又歉。則民事殆無可言矣。樂純曰。誠如上敎。又若値歉。則民無支堪之望。而幸蒙我聖上至誠憂民。致此豊登之漸。民皆晏然有鼓舞之樂矣。國榮曰。民心如水。激之則怒。順之則流。安民之道。勿爲侵擾。是第一策矣。上曰。非特百姓然也。元來人情。皆如是矣。樂純曰。江都風俗。皆是戴笠垂袖者。而束伍之役。擧皆圖避。其習可惡。且本府束伍外。無軍士名色。臣意則束伍中疲癃殘疾及老弱無用者。査出頉減。以閑散遊手之徒。號曰武學軍官。以充其數。則外有軍官之名。實爲束伍之軍。以此變通。似好矣。尙喆曰。名曰軍官。則旣已衣冠矣。誰復肯着戰笠。擔鳥銃而赴行伍乎。必有掣礙之端。似難變通。且非卒乍間可決者。使之更探物情。消商議定。則似好矣。上曰。此則追後狀聞。可也。樂純曰。鎭撫營壯義軍官施賞時。所用極甚苟艱。無以變通。今聞空名帖下北關者。還來備局云。賣賈善不善。姑未可知。而若得許給。則可以補用矣。尙喆曰。各道空名帖之還來者。今有四百餘張。此則當劃給矣。上曰。此亦狀聞。可也。噵曰。以楸子島別將新設事。有後日次對稟處之命矣。敢此仰稟。上曰。前道臣武將之意。何如。左副承旨鄭民始曰。本島設鎭之論。不無所見。而臣意則此是彈丸小島。與黑山島等地有異。自本郡。足以管束島中凡事。設置官長。則館舍廩祿等節。亦必先爲區劃。然後始可議爲。而物力亦無出處。似難輕議矣。訓鍊大將洪國榮曰。臣未諳其形便。亦未知其財力所入之幾何。有難臆對矣。御營大將李敬懋曰。今此設鎭之論。非爲關防。而專出於慮弊句檢之意。則不必設鎭將。自本官擇定鄕人將校中有風力者一人。作爲任窠。留置本島。使之嚴加檢束。似好矣。權噵曰。本島無官長之地。重罪人編配。事渉疎虞。前諫長林得浩之請置邊將者。不無意見。而前道臣鄭元始之言。亦自有理矣。聞島中凡事。自本郡檢察。則反有勝於卑微之一邊將。且雖欲設置。而館舍及廩祿接濟之節。亦不可不先爲措置。然後始可議定。令本道道臣。詳察事勢當否。以爲狀聞處之之地。何如。上曰。令本道道臣。設置之便否。區劃之物力。參量事情。出意見論理狀聞後。更爲稟處。可也。出擧條上曰。以今番破船事觀之。朝令之解弛可知也。靈岩船所載竝太幾三千石。而通計四五船致敗所失。則殆爲四千石之多。此豈成說乎。船漢勘罪。猶屬歇後。地方官固當罪矣。該道監司。亦不可無飭矣。尙喆曰。聖敎至當矣。國榮曰。近來亞將。多出外。排望甚爲苟簡云。而柳鎭夏向因禁軍別將時事。有亞將勿擬之特敎。今則屢閱年月。宜有收用之道。且因開釋之敎。其間已經坡牧矣。如禁御中軍。則似當蕩滌備擬。故敢此仰達矣。上曰。依爲之。出擧條國榮曰。三軍門哨官陞六之人。無他遷轉之道。仍作廢枳之類。故朝家以訓鍊主簿一窠輪回差擬。以爲疏通之階梯。而近來銓曹。諉以窠窄。多不收用。事之矜憐。莫重於此。臣意則另飭銓曹。俾無違越定式之地。似好矣。上曰。申飭斯速區處。可也。出擧條國榮曰。駕後禁軍。卽護駕禁旅。所重自別。故軍裝馬匹之申飭鮮明。非比凡禁旅。而自前願入者。特以久勤之稍速於凡禁軍故也。頃自一內爲宣薦之後。一內禁軍之久勤。移屬於各番久勤。故禁軍之不願屬駕後者。以其久勤之無彼此而然也。禁軍七番內一內則爲宣薦。二三內及一二兼一二羽。各有久勤二窠。而一窠則爲元久勤。一窠則爲前仕。通計久勤。見今二內。又旣爲宣薦。則二內元久勤一窠。無所歸屬矣。事當以此一窠。屬之於駕後。而若以駕前近來勞苦言之。殆有倍於駕後矣。臣意則將此一窠。以爲駕後駕前每都目輪回間差之窠。在渠輩大有所益。在朝家尤爲懋實之政。下詢大臣。處之。何如。尙喆曰。將臣所奏。誠得宜。依此施行。似好矣。命善曰。駕前駕後護衛之緊重。不比乎他禁旅。今若於久勤遲速。無甚別於他禁旅。則孰肯有願入者乎。一內窠之移屬各番。已是禁旅之大幸。至於二內窠。便屬望外。以駕前駕後輪差之論。極爲便當矣。上曰。所奏好矣。依此定式施行。可也。出擧條國榮曰。臣於禁營事。又有所仰達者矣。禁營餉色太邊太不足。放料苟簡。故年年以錢三千餘兩。付諸吏胥輩。使之貿納。不但愆期過限。又從以尾閭。作一痼弊。臣意則均廳移送給。代米中。除留七百石。以甲太例換送太一千四百石則彼此所益甚大矣。以此擧行。何如。上曰。依爲之。出擧條上曰。都政何間當爲之乎。尙淳曰。聞兵判之言。取才試射。卒哭後始可爲之云。然則望後念前。似可爲矣。上曰。今番出六窠。必多矣。尙淳曰。參下窠竝引儀。通計爲十四矣。上曰。備堂中有可達之辭乎。命善曰。無之云矣。尙喆命善曰。鄭妻之只令出置於畿島。已是失刑之甚者。況聞赴配之時。豪奴妖婢。多數隨往。而防守不嚴。出入無禁。將不知何樣凶圖陰謀。潛自醞釀。則烏在其屛逐城闉之意。而其爲國家無窮之憂。庸有極哉。臣等謂另飭地方官。凡係防閑管束之道。益加嚴密。俾無一分疎虞之慮。有不可已矣。上曰。旣有地方官。防虞之策。在於此矣。出擧條奎緯曰。今日卽齋日。不得傳啓。而合辭之外。有所仰達矣。臣昨以喬桐府出置罪人鄭妻防守事陳箚。獲奉量處之批。而今日無下敎。臣實憂鬱。卽登前席。大臣先爲陳達。而語甚綽約。似以臣當有所奏而然矣。聖上答敎。亦無發落。臣實慨然。今日上下。以此事爲無慮而然耶。臣請略陳其絶可憂之狀矣。以其女子而無足憂耶。則孝任非女子乎。以其置海中爲無慮耶。則述賊輩謀凶之時。不在濟州絶海乎。臣詳聞其行時情狀。無非不可測量之事。此豈可泛忽而不可慮者乎。試下詢于入侍諸臣。臣言豈不然乎。上曰。旣諭大臣。依此爲之。可也。出擧條上曰。臺臣之言雖如此。予旣貸其死。而置於島中。則是誠不忍傷先大王鍾愛之恩也。予何以更有所指揮於其間乎。旣有地方官。似必嚴防也。尙喆等曰。然矣。奎緯曰。臣又有所更達者矣。臣曾在外。伏聞殿下有受敎定式。逆賊之不結案徑斃者。勿令拏籍云。惟此聖心之至仁。眞是迓續景命之道。臣實欽仰。第此有未區別。而將爲今與後之掣礙者。如昔之麟亮等元凶。如近之賊能輩極逆。亦以此受敎。爲其不結案。而不施當施之典可乎。臣謂須於此受敎下懸註云。如麟亮輩之元凶極逆者。不在此例云。則在今日無掣礙。在千百代後。似無弊矣。此事係令甲。下詢大臣處之。何如。上曰。旣防之法。不可旋壞也。出擧條上曰。何如耶。尙喆曰。未捧結案。不爲追律之處分。聖意有在。而麟亮輩擧兵犯闕之賊。何待結案與否乎。命善曰。不爲追律。亦有窒礙之端矣。上曰。臺言雖有所見。然法者在於用之之如何。故弛張之際。權衡之時。易失其中。而難得其平。今若依臺言添入。則此後雖罪不及麟亮者。將必有比而同之。不免過濫之歎。此予所以審愼者也。元始曰。今日諫長之言。實出沬血之誠。有深憂遠慮。卽賜允從。是臣區區所望者也。奎緯曰。臣非曰。改之也。只欲懸註其下。以爲區別矣。上曰。如賊能者。旣無斬屍之法。則只當拏籍。而其子已死。田畓未知幾何遺在。而更無施法之處矣。若興文徑斃。則自當置於不論之科矣。但以予涼德。遭時多艱。至如宮衛單疎。寢宇淺薄。殊無君門如海之意。以致匹夫挾匕之變。若使君綱之立。如天之不可階升。則豈有如此之變乎。奎緯曰。臣非爲逆能而發此言也。殿下不爲當爲之道。如此而何以責群下乎。殿下答大臣之批。亦似渾漫。有非臣所望者也。國榮曰。懲討國逆。固無彼此之殊。而於龜柱朝廷。尤當各別討之矣。上曰。龜柱荐棘乎。諫長考見笏記。可也。奎緯曰。初不荐棘矣。國榮曰。國法之疎闊有如此。實不成說矣。上曰。龜柱之尙不荐棘。誠是怪矣。尙喆等曰。當初定配。自上爲之。而其後卽請按律。故尙未荐棘矣。然用法之前。不可仍置。臣等謂亟命荐棘宜矣。奎緯曰。當初不爲荐棘。卽是急於按律之啓爲然。而今雖加棘。臺啓則無相關涉矣。然如龜柱而至今不爲荐棘。近來討賊之有其名而無其實。類皆如此。誠可寒心矣。上命書傳敎曰。誠如諫長所奏。以龜柱而尙不荐棘。近來討逆。皆如此云者。果的確之論。原臺啓許與不許之遲速。惟在處分。而論以王法。不加圍籬者。其可成說乎。黑山島定配罪人龜柱。先加圍籬。以待朝家處分。上曰。姑舍其不忍言之說。就其中最小者而言之。先大王在位時。若有下詢。將至何如境也。苟究其本。則金時默自以爲知之。至於懸保者也。奎緯曰。伊時擧世。皆見欺於其疏。而不能知其罪矣。及處分下。而其罪始彰矣。樂純曰。其時不知何許事機。將迫卽地。而賴祖宗保佑之靈。荷先王止慈之德。幸而無事。思之氣塞。言之膽掉矣。戇曰。亂臣賊子。人得以誅之。今因言端。敢此仰達矣。尙魯之不用追律。此豈國有法乎。上曰。其支屬之散處島中。亦一禍根也。戇曰。尙魯之三字說。至今思之。不覺心寒骨顫。而趾海輩非但門生故吏。又其族屬。則尙魯之爲諸賊根柢者。有如此矣。上曰。此無他。莫非予遭不幸之致也。戇曰。聖上之憂。旣及於此。則何不快施乾斷。以除其禍根乎。上曰。予所以爲難者。不但有蔓及之患。且逆非一種。故實恐隨除而隨出。豈非難乎。戇曰。雖有所害。豈可容貸乎。上曰。予未知尙魯之何以締結於聖國。而其時致仕。又何卒遽也。國榮曰。以其卒遽。故人皆謂勒致仕矣。上曰。史牒亦多有勒令致仕者。皆若此之類也。前聞蔡濟恭爲都承旨時。與尙魯同爲入侍而見之。則所對之言不聞。但以手畫地而書之云矣。尙喆等曰。尙魯所爲極凶矣。上曰。今日次對。初則若無可爲之事。而諸臣所奏對甚多。其中亦多有實政實事之可稱者也。命善曰。禮葬後。諸臣輓章。例皆焚之。而今番御製輓章。同爲焚之。似甚未安。當洗草乎。上曰。從便焚之。可也。上命退。諸臣以次退出。